Zigfrīds Račiņš

Zigfrīds Račiņš (dzimis , miris ) bija latviešu estrādes dziedātājs. Viņa dziedātā Raimonda Paula dziesma "Mežrozīte" uzvarēja pirmajā Latvijas Radio Mikrofona aptaujā 1968. gadā.

Dzīvesgājums 
Dzimis  Iļģuciemā, Rīgā "Iļģuciema stikla fabrikas" stikla pūtēja ģimenē. Dziedāšanas talants izpaudies agri, triju gadu vecumā par dziedāšanu saņēmis valsts prezidenta dāvanu. Mācījās vijoļspēli vietējā bērnu mūzikas skolā, kopā ar Raimondu Paulu zēna gados esot uzstājies kopīgos koncertos. Guvis panākumus arī šaušanā.

Apguva stikla pūtēja un instrumentu atslēdznieka amatus, dienēja PSRS Kara flotē. Strādāja Ķīmiskās rūpniecības Konstruktoru birojā līdz pat pensijai, līdztekus dziedāja Rīgas Celtnieku kultūras nama orķestrī, medicīnas darbinieku klubā (1963) un citos strādnieku klubos. 1963. gadā apprecējies ar Almu Račiņu, ir meita. Bija Rīgas estrādes orķestra (REO) solists, no 1967. gada Ringolda Ores vadītā Latvijas Radio un TV vieglās un estrādes mūzikas orķestra solists.

Kļuva pazīstams ar viņa dziedātās Raimonda Paula dziesmas "Mežrozīte" uzvaru pirmajā Latvijas Radio veiktajā Mikrofona aptaujā 1968. gadā. Izpildīja latviešu komponistu Edmunda Goldšteina, Valtera Kaminska, Zigurda Rezevska, Alņa Zaķa, Aivara Zītara, Ivara Vīgnera, Miervalža Jonāna, Romualda Kalsona, Lolitas Vambutes u.c. liriskās un romantiskās dziesmas. Ierakstu anotācijās reizēm kļūdas dēļ minēts kā Zigurds Račiņš. Uzstājās lielkoncertos, ballēs, viesībās, kolhoznieku svētkos. Kopā ar ansambli "Freons" uzstājās arī Ķīmiskās rūpniecības Konstruktoru biroja saviesīgajos pasākumos.

1972. gadā atlaists no Latvijas Radio orķestra, pēdējais ieraksts bijis Jāņa Sildega "Tālais ciems". Pēdējo reizi publiski uzstājās "Mikrofona aptaujas" 25 gadu jubilejas koncertā 1993. gadā.

Miris pēc smadzeņu triekas 1998. gada 21. janvārī Rīgā, apglabāts Lāčupes kapos.

Raksturojums 
Račiņa balsij raksturīgs izcili niansēts piano, kādu latviešu estrādes māksla vairs nav piedzīvojusi. Viņa balss plūdums atgādina vijoles kantilēnu savā nepārtrauktībā, nemaz nerunājot par lielisko dikciju un dzirdi, kas ļāva dziesmu ierakstīt jau pirmajā reizē. 
Viņš latviski iedziedājis arī vairāk nekā pussimtu tā laika populārāko melodiju, piemēram, "Vakardiena" (Yesterday, The Beatles). Dziedātājam gan esot trūcis kustību plastikas.

Diskogrāfija 
2006. gadā "MicRec" ("Mikrofona Ieraksti") izdeva Z. Račiņa soloalbumu "Mežrozīte".

Dziesmu saraksts un ieraksta gads:

 Mežrozīte (R. Pauls/ A. Krūklis, 1967)
 Baltās madaras (E. Goldšteins/ A. Krūklis, 1973) kopā ar M. Krievkalni
 Tev šie ziedi (A. Zaķis/ A. Krūklis, 1970)
 Makšķernieku dziesmiņa (I. Jakovļevs/A. Noriņš, 1969)
 Tikai tev (I. Vīgners/A. Krūklis, 1970)
 Vakara ugunis (L. Vambute/ L. Vambute, 1969)
 Tev, mana labā (R. Pauls/ Z. Purvs, 1968)
 Mans draugs, mīļais, labais draugs (K. Moldonji, 1972)
 Atceries mani vēl (R. Pauls/ A. Krūklis, 1967)
 Atzīšanās (I. Vīgners/A. Krūklis, 1970) kopā ar S. Lorenci
 Dziesma zemei (E. Goldšteins/A. Krūklis, 1972) kopā ar M. Krievkalni
 Zelta buras (R. Kalsons/V. Rūja, 1972)
 Vasara aiziet (I. Vīgners/A. Krūklis, 1968)
 Atkal rudens (V. Kaminskis/I. Ziedonis, 1971)
 Septembra maigums (A. Zītars/N. Kalna, 1971)
 Es gribu dzirdēt dziedam gulbjus (I. Jakovļevs/S. Selga, 1968)
 Vakardiena (Dž. Lenons/P. Makartnijs, 1969)
 Tālais ciems (J. Sildegs/J. Brežģis, 1974)
 Sniega valsis (Z. Rezevskis/J. Brežģis, 1972)
 Visa zāle dzied (J. Staņislavskis, 1969)
 Kas ticēt spēj (I. Vīgners./A. Krūklis, 1970) kopā ar S. Lorenci
 Tikai prieks (R. Pauls/A. Krūklis, 1968)
 Marija (L. Bernstains/S. Sondheims, 1969)
 Kalendāra lapas (R. Žilinskis/A. Vasile, 1967)

Literatūra 
 Daiga Mazvērsīte. Pazaudētais Sinatra. "Rīgas Laiks", 2006. gada maijs.

Atsauces

Ārējās saites 
 Zigfrīds Račiņš enciklopedija.lv

1936. gadā dzimušie
Rīgā dzimušie
1998. gadā mirušie
Latviešu dziedātāji